KOMISSION TÄYTÄNTÖÖNPANOPÄÄTÖS (EU) 2018/1790,

annettu 16 päivänä marraskuuta 2018,

geneettisesti muunnettujen organismien ympäristöriskien arviointiin liittyvien ohjeiden vahvistamisesta tehdyn päätöksen 2002/623/EY kumoamisesta

(tiedoksiannettu numerolla C(2018) 7513)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta 12 päivänä maaliskuuta 2001 annetun Euroopan parlamentin ja neuvoston direktiivin 2001/18/EY (1) ja erityisesti sen liitteen II ensimmäisen kappaleen,

sekä katsoo seuraavaa:

(1) Komission päätöksessä 2002/623/EY (2) vahvistettiin ohjeet, jotka liittyvät direktiivin 2001/18/EY liitteessä II tarkoitettuihin ympäristöriskien arvioinnin tavoitteisiin, arvioinnissa huomioon otettaviin osatekijöihin ja yleisiin periaatteisiin sekä noudatettaviin menetelmiin.

(2) Direktiivin 2001/18/EY liitteen II täytäntöönpanosta annetaan laajoja ja täydentäviä selostuksia Euroopan elintarviketurvallisuusviranomaisen, jäljempänä ’elintarviketurvallisuusviranomainen’, ja Euroopan lääkeviraston, jäljempänä ’lääkevirasto’, antamissa tuoreemmissa ja yksityiskohtaisemmissa muuntogeenisten organismien ympäristöriskien arviointia koskevissa ohjeissa. Näiden yksityiskohtaisten ohjeiden antamisen jälkeen päätöksen 2002/623/EY tuoma lisäarvo on vähitellen vähentynyt.

(3) Komission direktiivillä (EU) 2018/350 (3), jolla muutettiin direktiiviä 2001/18/EY, saatettiin direktiivin 2001/18/EY liite II ajan tasalle sisällyttämällä direktiiviin elintarviketurvallisuusviranomaisen muuntogeenisten kasvien ympäristöriskeistä lokakuussa 2010 (4) antamat entistä tiukemmat ohjeet ja hyödyntämällä näitä ohjeita ottaen samalla huomioon, että liitettä II sovelletaan kaikkiin muuntogeenisiin organismeihin eikä vain muuntogeenisiin kasveihin. Ohjeita laatiessaan elintarviketurvallisuusviranomainen käytti pohjana päätöstä 2002/623/EY. Tämän seurauksena direktiivin 2001/18/EY liitteen II säännökset ovat entistä yksityiskohtaisempia eikä päätöksellä 2002/623/EY vahvistettuja ohjeita enää tarvita.

(4) Päätös 2002/623/EY olisi sen vuoksi kumottava.

(5) Päätös 2002/623/EY olisi kumottava myös yksinkertaistamisen nimissä, jotta voidaan vähentää niitä ohjeita, jotka toimijoiden ja toimivaltaisten viranomaisten on otettava huomioon tehdessään direktiivin 2001/18/EY liitteen II mukaista ympäristöriskien arviointia.

(6) Tässä päätöksessä säädetyt toimenpiteet ovat direktiivin 2001/18/EY 30 artiklan 1 kohdalla perustetun komitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Kumotaan päätös 2002/623/EY.

2 artikla Tämä päätös on osoitettu kaikille jäsenvaltioille.

Tehty Brysselissä 16 päivänä marraskuuta 2018. Komission puolesta Vytenis ANDRIUKAITIS Komission jäsen

(1) EYVL L 106, 17.4.2001, s. 1.

(2) Komission päätös 2002/623/EY, tehty 24 päivänä heinäkuuta 2002, geneettisesti muunnettujen organismien tarkoituksellisesta levittämisestä ympäristöön ja neuvoston direktiivin 90/220/ETY kumoamisesta annetun Euroopan parlamentin ja neuvoston direktiivin 2001/18/EY liitettä II täydentävien ohjeiden vahvistamisesta (EYVL L 200, 30.7.2002, s. 22).

(3) Komission direktiivi (EU) 2018/350, annettu 8 päivänä maaliskuuta 2018, Euroopan parlamentin ja neuvoston direktiivin 2001/18/EY muuttamisesta siltä osin kuin on kyse geneettisesti muunnettujen organismien ympäristöriskien arvioinnista (EUVL L 67, 9.3.2018, s. 30).

(4) Muuntogeenisiä organismeja käsittelevä EFSAn tiedelautakunta, Guidance on the environmental risk assessment of genetically modified plants. EFSA Journal 2010;8(11):1879. [111 pp.]. doi:10.2903/j.efsa.2010.1879